Բերկրի (գետ)

Բերկրի, գետ Թուրքիայում, Վանա լճի ավազանում։ Սկիզբ է առնում Ծաղկանց լեռների հյուսիս-արևելքի լանջերից, մոտ 2960 մետր բարձրությունից և Բեկրի գյուղաքաղաքից մոտ 10 կիլոմետր հյուսիս թափվում է Վանա լիճը։ Երկարությունը մոտ 93 կիլոմետր։ Գետի վերին հոսանքի ավազանում տարածված է Աբաղայի, ստորին հոսանքում՝ Բերկրիի դաշտը։ Ստորին հոսանքը Առեստ ավանի անունով կոչվում է նաև Առեստ կամ Առեստավանի գետ։ Սնումը ձնանձրևային է. հորդանում է մայիսին, իսկ ամառը լճին չհասած ցամաքում է։ Իր վտակներով ոռոգում է շրջակա հողատարածությունը, որ խիստ բարեբեր են։ Գետակներից մոտ 4 կիլոմետր վեր, Վան-Արճեշ ճանապարհի վրա կա շատ հին քարաշեն կամուրջ՝ երկու կամարներով։ Ուրարտական Մենուա թագավորը այս գետից ջրանցք է անց կացրել Բերկրիի դաշտը ոռոգելու համար։ Ջրանցքի կառուցման մասին Բերկրի քաղաքի գերեզմանոցում պահպանվել են Մենուայի արձանագրությունների մի քանի տարբերակները։

Ծանոթագրություններ 

Թուրքիայի գետեր
Վանա լճի ավազանի գետեր
Վանի նահանգ